b'\n_START_ARTICLE_\nOrganizacijska psihologija\n_START_SECTION_\nPsiholo\xc5\xa1ke pogodbe\n_START_PARAGRAPH_\nPodro\xc4\x8dje, ki se ukvarja s sklepanjem pogodb in do kak\xc5\xa1nih razlik prihaja. Psiholo\xc5\xa1ke pogodbe, ki jih delavci podpisujejo, se \xc4\x8dedalje bolj spreminjajo in so si tudi med seboj \xc4\x8dedalje bolj razli\xc4\x8dne. Od delavcev se pri\xc4\x8dakuje, da bodo izpolnjevali \xc4\x8dedalje ve\xc4\x8d pogojev v pogodbi, vendar pa se pri\xc4\x8dakuje, da bodo pogodbe postale \xc5\xa1e bolj raznovrstne, saj pri sestavljanju pogodb sodeluje \xc4\x8dedalje ve\xc4\x8d delavcev in podjetij.\n_START_SECTION_\nPravi\xc4\x8dnost v organizaciji\n_START_PARAGRAPH_\nPravi\xc4\x8dnost je ena pomembnih stvari v organizaciji, saj vpliva na vedenje, odlo\xc4\x8danje in odnos delavcev. Ugotovitve ka\xc5\xbeejo, da prostovoljno vedenje, pozitivno (pomo\xc4\x8d drugim) in negativno (dejanja proti dru\xc5\xbebi), vplivata na zaznavo pravi\xc4\x8dnosti v organizaciji. V teoriji je \xc4\x8dedalje bolj pomembno vpra\xc5\xa1anje zakaj in kako je pravi\xc4\x8dnost pomembna.\n_START_SECTION_\nVodenje\n_START_PARAGRAPH_\nVodenje je \xc5\xbee od nekdaj pomembno v organizacijski psihologiji in se mu posve\xc4\x8da tudi veliko pozornosti. V zadnjem \xc4\x8dasu je posebne pozornosti dele\xc5\xbeno karizmati\xc4\x8dno vodenje, v svetu pa je postal pomemben tudi medkulturni vidik vodenja, saj velika mednarodna podjetja i\xc5\xa1\xc4\x8dejo sofisticirane vodje, ki znajo dobro delati z ljudmi v razli\xc4\x8dnih kulturah.\n_START_SECTION_\nKomunikacija v organizaciji\n_START_PARAGRAPH_\nV zadnjih dvajsetih letih se je veliko spremenilo v sklopu komunikacije v organizaciji. Zaradi hitrega razvoja tehnologije, se spreminja tudi sama komunikacija, ki se delno \xc5\xa1iri na komuniciranje preko ra\xc4\x8dunalnikov in ostalih tehnolo\xc5\xa1kih pripomo\xc4\x8dkov, ki se razlikuje od komunikacije v \xc5\xbeivo. Pomembna je tudi komunikacija v formalnih in neformalnih skupinah.\n_START_SECTION_\nRaznolikost v organizacijah\n_START_PARAGRAPH_\nPri raziskovanju organizacije veliko raziskovalcev predpostavlja, da so si delavci med seboj enaki, torej homogeni, kar pa ne dr\xc5\xbei. Delovna skupina je heterogena in sestavljena iz posameznikov, ki prihajajo iz razli\xc4\x8dnih okolij, imajo razli\xc4\x8dne izku\xc5\xa1nje, vrednote in identiteto.\n_START_SECTION_\nMo\xc5\xa1tva\n_START_PARAGRAPH_\nDelo v mo\xc5\xa1tvu ali timu je sestavni del prakti\xc4\x8dno vsake organizacije, zaradi tega je pomembno razumevanje motivacije za delo v mo\xc5\xa1tvu in pripadnost skupini. Za razumevanje dela v mo\xc5\xa1tvu je klju\xc4\x8dnega pomena razumevanje \xc4\x8dustev posameznikov v mo\xc5\xa1tvu in povezava le-teh z motivacijo. Prav tako pa na tako delo vplivajo strahovi, krivda, ljubosumje, altruizem, zaupanje in zadovoljstvo posameznih \xc4\x8dlanov mo\xc5\xa1tva.\n_START_SECTION_\nObsojanje in sprejemanje odlo\xc4\x8ditev\n_START_PARAGRAPH_\nObsojanje in sprejemanje odlo\xc4\x8ditev je zelo interdisciplinarno podro\xc4\x8dje, kateremu se ve\xc4\x8dja pozornost namenja v zadnjih letih. Posebno zanimiva so podro\xc4\x8dja, ki se ukvarjajo s tem, kako ljudje sprejemajo tvegane odlo\xc4\x8ditve, kdaj so odlo\xc4\x8ditve in obsojanja povezana in kako na sprejemanje odlo\xc4\x8ditev vpliva na \xc4\x8dustva in ob\xc4\x8dutja.\n_START_SECTION_\nRazvoj in spreminjanje organizacije\n_START_PARAGRAPH_\nRazvoj organizacije je prakti\xc4\x8dna uporaba znanosti o organizaciji. Osredoto\xc4\x8da se na na\xc4\x8drtovanje spreminjanja \xc4\x8dlove\xc5\xa1kega sistema, z znanji pridobljenimi z raziskovanjem kompleksne dinamike sprememb.\n_START_SECTION_\nIntervencije managementa\n_START_PARAGRAPH_\nIntervencije v organizacijah so z vidika organizacijske psihologije, na\xc4\x8drtovane spremembe v delovnem okolju, katerih namen je sprememba vedenja \xc4\x8dlanov organizacije in posledi\xc4\x8dno izbolj\xc5\xa1anje rezultatov in dose\xc5\xbekov organizacije.\n_START_SECTION_\nVpliv skupine na posameznika\n_START_PARAGRAPH_\nTo podro\xc4\x8dje se ukvarja s tem, kako skupine v organizaciji vplivajo na posamezne \xc4\x8dlane; na njihova prepri\xc4\x8danja, odnos in vedenje. Ti vplivi imajo tri razli\xc4\x8dne osnove: vpliv ambienta, selektivni stimulus, ki ga posamezniki dajejo drug drugemu, na podlagi posameznikovih dejajnj in besed; in struktura skupinskih norm in na\xc4\x8din, kako jih skupina predaja/vsiljuje \xc4\x8dlanom.\n_START_SECTION_\nUspe\xc5\xa1nost mo\xc5\xa1tva in odnosi v mo\xc5\xa1tvu\n_START_PARAGRAPH_\nUspe\xc5\xa1nost mo\xc5\xa1tva je za organizacijo zelo pomembna, sploh v dana\xc5\xa1njih \xc4\x8dasih, ko se ve\xc4\x8dina organizacija zana\xc5\xa1a predvsem na timsko delo in se bo v prihodnosti \xc5\xa1e bolj. Na tem podro\xc4\x8dju je pomembno sodelovanje tudi socialne psihologije, ki se ukvarja z interakcijo, razvojem skupine, cilji skupine, uspe\xc5\xa1nostjo skupine, itd. Prav tako pa je \xc4\x8dedalje pomembnej\xc5\xa1i kontekst organizacije, v katerem tim deluje.\n_START_SECTION_\nPovezava organizacija-okolje\n_START_PARAGRAPH_\nTo podro\xc4\x8dje je bilo zelo popularno in zelo raziskano v sedemdesetih in osemdesetih letih. V tem obdobju so se raziskovalci osredoto\xc4\x8dali, ne na organizacije same, ampak na populacijo, sektorje in mre\xc5\xbee organizacij. Ukvarjali so se s tem, kako se te ve\xc4\x8dje enote ukvarjajo z izmenjavo vzorcev. Na tem podro\xc4\x8dju je nastalo veliko razli\xc4\x8dnih teorij, ki se ukvarjajo z ekolo\xc5\xa1kimi, institucionalnimi in drugimi pristopi do povezave med organizacijo in okoljem.\n_START_SECTION_\nProduktivnost organizacije\n_START_PARAGRAPH_\nProduktivnost je eden pomembnej\xc5\xa1ih aspektov v organizacijski psihologiji, predvsem rast produktivnosti v organizaciji. Ukvarja se z vplivom discipline na produktivnost, storilnostjo proti u\xc4\x8dinkovitosti, itd. Ukvarja se tudi z na\xc4\x8dini merjenja produktivnosti organizacije, ki morajo biti dovolj zanesljivi in veljavni.\n_START_SECTION_\nKonflikti in pogajanja v organizaciji\n_START_PARAGRAPH_\nKonflikt je eden osnovnih procesov v organizaciji, ki pa ga je treba nadzorovati. Konfliktom se je v organizaciji nemogo\xc4\x8de izogniti, pomembno pa je, da se z njimi pravilno soo\xc4\x8di, saj ima to tudi kasneje uporabno vrednost za udele\xc5\xbeene. Tukaj pridejo v po\xc5\xa1tev pogajanja, da z njimi uspe\xc5\xa1no in konstruktivno razre\xc5\xa1imo konflikte.'